АҞӘА, хәажәкыра 27 – Sputnik, Амра Амҷԥҳа. Аԥсны атеатр ахь абзиабара аҿыхара иалагеит лҳәеит Жәларбжьаратәи атеатр амш аҽны Sputnik акорреспондент дзыҿцәажәоз атеатрҭҵааҩ Светлана Қорсаиаԥҳа.
"Аҟыбаҩ злоу ауаа шаҳҭаху еиԥш иаҳҭахуп урҭ бзиа рбара зылшо ауаагьы. Аҵыхәтәантәи аамҭазы еиҳа-еиҳа ирацәаҩхо иалагеит атеатр агьама ҳарак абзиабара зкыз ауаа. Ахәаԥшҩи атеатри аинырра роуа иҟалеит. Ҳатеатрқәа зегьы ирымоуп ахәаԥшыҩцәа. Уи угәы шьҭызхуа усуп", — лҳәеит атеатрҭҵааҩ Светлана Қорсаиаԥҳа.
Аҳҭнықалақь аҿы аус руеит атеатрқәа хԥа: Ҷанба ихьӡ зху аԥсуа драматә театр, Искандер ихьӡ зху аурыс драматә театр, аҿар ртеатр. Қәорсаиаԥҳа агәра ганы дыҟоуп дара Аҟәа атеатр иақалақьны аҟаҵара рылшоит ҳәа.
"Аҵыхәтәантәи аамҭазы атеатр азыҟазаашьа аҽаԥсахит. Атеатр еснагь абзиабара ацуп, аха еиуеиԥшым аамҭақәа рзы еиуеиԥшым азыҟазаашьақәа амоуп. Аибашьра ашьҭахьтәи аамҭақәа акыр иуадаҩын. Атеатри акультуреи рҭыԥ ҭацәын", — лҳәоит лара.
Лара иазгәалҭеит ареспубликаҿ арепертуартә театр ацәырҵра.
"Аамҭақәак арепертуартә театр ыҟамызт. Ҳтеатр аспектакльқәа шымҩаԥнагозгьы Жәларбжьаратәи афестивальқәа ишрылахәызгьы ақалақь ахаҭаҿы иӡышхәан, изымхаран. Иахьа атеатртә ԥсҭазаара аҿиара амоуп ҳҳәар ауеит. Ицәырҵит арежиссиорцәа ҿыцқәа, аспектакль ҿыцқәа. Аԥсы ҭалеит аурыс драматә театр", — лҳәеит атеатрҭҵааҩ.
Ицәырҵит апрофессионалтә актиорцәа ҿарацәа.
"Ҳара ҳтетрқәа рҟны традициа ҳасабла еиуеиԥшым абиԥарақәа аамҭак ала асценаҿ еиццәырҵуан. Иахьа, Жәларбжьаратәи атеатр амш аҽны аурыс драматә театр аспктакль "Ахәмарыҩ" аҟны иқәгылоит Шьчукин ихьӡ зху атеатртә институт аушьҭымҭацәа. Уи даара аинтерес аҵоуп. Зегьы шәнасыԥхьоит РУСДРАМ ахь", — лҳәоит лара.
Аҵыхәтәантәи аамҭақәа рзы иреиӷьу қәыргыламҭаны аӡбахә лҳәеит Анзор Мықәба ипиеса иалху аспектакль "Қьалашьбеи".
"Анзор Мықәба ипиеса иалхны Шалуа Гыцба иқәиргылаз аспектакль "Қьелешбеи" аҿар ртеатр иреиӷьу қәыргыламҭоуп. Сеигәырӷьоит атеатр аҿиара, аизҳара ахьаиуа", — лҳәеит лара.
Хәажәкыра 27 рзы иазгәарҭоит Жәларбжьаратәи атеатр амш (World Theatre Day). Иара шьаҭаркын 1961 шықәса рзы, Вена, Жәларбжьаратәи атеатр аинститут IX конгресс аҿы.